Príloha č.1

*Analýza stavu úrazovosti a bezpečnosti*

*detí a mládeže v Slovenskej republike*

1. **Metodika pre vypracovanie Informačnej karty**

Koncept Informačnej karty pre bezpečnosť detí bol pôvodne navrhnutý ako súčasť projektu Akčný plán pre bezpečnosť detí, európskej iniciatívy pod vedením Európskej aliancie pre bezpečnosť detí v rokoch 2004 až 2010. Opatrenia pre stratégie na prevenciu zranení boli pôvodne vypracované v roku 2006 na základe aktuálne dostupných dôkazov o efektívnych metódach so zameraním na celonárodnú úroveň (1). Ukazovatele zamerané na manažment, infraštruktúru a budovanie kapacít boli získané z opatrení navrhnutých v ďalších iniciatívach, prípadne popísaných v literatúre. Informačné karty o detskej bezpečnosti za rok 2009 boli rozšírené o ďalšie strategické postupy, a ďalšie boli pridané pre informačné karty za rok 2012. V roku 2012 boli tieto karty rozšírené hlavne o otázky dodatočných strategických opatrení na vyrovnanie rozdielov a budovanie kapacít. Informačná karta o detskej bezpečnosti za rok 2012 – Európske zhrnutie pre 31 krajín, ponúka navyše aj porovnanie výsledkov hodnotenia pôvodných otázok z rokov 2007, 2009 a 2012 pre tie krajiny, ktoré sa zúčastnili na dvoch alebo viacerých hodnoteniach.

Údaje pre ukazovatele obsiahnuté v informačných kartách 2012 boli získané v rokoch 2011 až 2012 od partnerov projektu Tools to Address Childhood Trauma, Injury and Children’s Safety (TACTICS) s použitím počítačových štatistických nástrojov v anglickom jazyku vyvinutých v spolupráci s poradnou skupinou odborníkov. Na prvotný zber údajov bolo potrebné, aby slovenský projektový partner Úrad verejného zdravotníctva Slovenskej republiky kontaktoval príslušné rezorty s cieľom získať korektné informácie o v súčasnosti platných stratégiách; tieto informácie sú presné k júlu 2011.

Výsledné hodnotenie z celkového počtu päť hviezdičiek pre všetky podkategórie bolo vypočítané vynásobením jednotlivých výsledkov pre každú podkategóriu piatimi a zaokrúhlením na polhviezdičky; pritom celkový súčet sa rovnal súčtu pridelených bodov (☺ = 2, 😐 = 1, ☹ = 0) pre všetky otázky v rámci danej podkategórie bez rozlišovania jednotlivých položiek, vydelenému celkovým možným počtom bodov. Výsledné celkové hodnotenie bezpečnosti sa zakladalo na súčte bodov za podkategórie ( = 49-60 hviezdičiek, ☺ = 37-48,5 hviezdičiek, 😐 = 25-36,5 hviezdičiek, ☹ = 13-24,5 hviezdičiek, (!) = 0-12,5 hviezdičiek. Jednotlivé položky a hodnotenia za podkategórie neboli samostatne rozlišované, lebo na to by bolo potrebné mať k dispozícii údaje o expozícii špecifickým rizikovým faktorom zranenia a/alebo štúdie porovnávajúce efektivitu rozličných stratégií v rámci danej kategórie, a v krajinách zúčastnených na projekte TACTICS nie je ani jeden z týchto údajov k dispozícii v dostatočnej miere.

**Indikátory použité v informačnej karte**

Stratégie na celonárodnej úrovni pre špecifické oblasti neúmyselného zranenia uvedené v informačnej karte sa zakladajú na súčasných dôkazoch o správnych postupoch a na diskusiách s členmi Európskej aliancie pre bezpečnosť detí a s európskymi odborníkmi. Tieto merania sa chápu ako mini-ukazovatele pokroku v podpore propagácie bezpečnosti detí a mladistvých a opatrení na prevenciu zranenia na národnej úrovni. Keby sa na Slovensku zaviedli a presadzovali všetky stratégie na celoštátnej úrovni, ktoré dolu hodnotíme, dosiahol by sa ďalší pokles v počte zranení u detí a mladistvých.

**Hodnotenie stratégií:**

Existujúca, jasne zadefinovaná, zavedená a presadzovaná - 2 body

Existujúca, jasne zadefinovaná, ale len čiastočne zavedená či presadzovaná – 1 bod

Neexistujúca alebo nejasne zadefinovaná – 0 bodov

**Bezpečnosť chodcov**

* Štátne zákony obmedzujúce povolenú rýchlosť v obývaných oblastiach (napr. v blízkosti škôl či detských ihrísk
* Štátne zákony, ktoré vinu za zrazenie dieťaťa na ceste automaticky pripíšu vodičovi (napr. kladú na vodiča požiadavku dôkazov)
* Štátna stratégia špeciálne podporujúca zmenu dizajnu vozidiel na zníženie rizika zranenia chodcov
* Ministerské/vládne oddelenie zodpovedné za bezpečnosť detských a mladistvých chodcov
* Vládou schválená národná stratégia na prevenciu zranenia so špecifickými cieľmi a časovými plánmi týkajúcimi sa bezpečnosti detských a mladistvých chodcov
* Aspoň raz za posledných päť rokov uskutočnená celoštátna mediálna kampaň zameraná na bezpečnosť detských a mladistvých chodcov

***Hodnotenie*** *(z celkového počtu 5 hviezdičiek): 3,5*

**Bezpečnosť vodičov/spolujazdcov**

* Štátne zákony požadujúce využívanie vhodných bezpečnostných prostriedkov na ochranu deti a mladistvých vo vozidlách
* Štátne zákony požadujúce, aby deti do veku 4 rokov sedeli v autosedačke otočenej proti smeru jazdy
* Štátne zákony požadujúce, aby deti a mládež do veku 13 rokov sedeli na zadnom sedadle motorového vozidla
* Národná stratégia podporujúca prístup znevýhodnených rodín k bezpečnostným prostriedkom na ochranu detí a mladistvých vo vozidlách (napr. zaradenie takýchto prostriedkov medzi základné súčasti starostlivosti o detí, alebo uplatňovanie nižšej sadzby dane na tieto prostriedky, či príspevky z programov pre znevýhodnené rodiny)
* Štátne zákony požadujúce viacstupňovú prípravu na získanie vodičského oprávnenia (napr. zákonná požiadavka na viacúrovňový program pre nových vodičov s postupným nadobúdaním práv umožňujúcim získať prax vo vedení motorového vozidla za zníženého rizika)
* Štátny zákon zakazujúci deťom viesť všetky druhy terénnych vozidiel (vozidlá ATV, trojkolky, štvorkolky,...)
* Oddelenie ministerstva/vlády zodpovedné za bezpečnosť detských a mladistvých cestujúcich/vodičov
* Národný program návštev v detských domovoch zameraný na vzdelávanie o bezpečnosti detských cestujúcich/vodičov
* Aspoň raz za posledných päť rokov uskutočnená celoštátna mediálna kampaň zameraná na bezpečnosť detských a mladistvých cestujúcich/vodičov

***Hodnotenie*** *(z celkového počtu 5 hviezdičiek):2,5*

**Bezpečnosť na motocykli/skútri**

* Štátny zákon obmedzujúci minimálny vek na vedenie motocykla/skútra (napr. motocykla so slabším motorom)
* Štátny zákon stanovujúci minimálne kvalifikačné požiadavky na vedenie motocykla/skútra (napr. formálna skúška pred získaním vodičského oprávnenia)
* Štátny zákon obmedzujúci vek alebo počet detských a mladistvých cestujúcich na motocykloch/skútroch
* Štátny zákon stanovujúci rýchlostné limity pre motocykle/skútre
* Štátny zákon prikazujúci povinné využívanie bezpečnostnej helmy pre vodiča i cestujúcich na motocykli/skútri
* Štátny zákon venujúci sa alkoholu za volantom u mladých vodičov (napr. konkrétna požiadavka na maximálnu povolenú hladinu alkoholu v krvi pri vedení motocykla)
* Oddelenie ministerstva/vlády zodpovedné za bezpečnosť detí a mladistvých na motocykli či skútri
* Aspoň raz za posledných päť rokov uskutočnená celoštátna mediálna kampaň zameraná na bezpečnosť detí a mladistvých na motocykli či skútri

***Hodnotenie*** *(z celkového počtu 5 hviezdičiek): 4,5*

**Bezpečnosť cyklistov**

* Štátny zákon predpisujúci používanie prilby pri jazde na bicykli
* Oddelenie ministerstva/vlády zodpovedné za bezpečnosť detí a mladistvých na bicykli
* Vládou schválená národná stratégia so špecifickými cieľmi a časovými plánmi zameraná na bezpečnosť detí a mladistvých na bicykli
* Aspoň raz za posledných päť rokov uskutočnená celoštátna mediálna kampaň zameraná na bezpečnosť detí a mladistvých na bicykli

***Hodnotenie*** *(z celkového počtu 5 hviezdičiek):3,5*

**Bezpečnosť vo vode/ochrana pred utopením**

* Štátny zákon požadujúci ochranné oplotenie verejných bazénov
* Štátny zákon požadujúci ochranné oplotenie súkromných bazénov (napr. bazénov patriacich k obytným domom)
* Štátny zákon požadujúci pravidelné štátom schválené obnovovanie licencie pre záchranárov
* Štátny zákon stanovujúci minimálny počet záchranárov povinne prítomných na plážach či iných oblastiach určených na kúpanie a vodné aktivity
* Štátny zákon stanovujúci minimálny počet záchranárov prítomných pri verejných bazénoch
* Štátna norma pre verejné plavecké bazény stanovujúci označovanie hĺbky vody, označovanie okrajov schodíkov kontrastnou farbou, zakrytie ústia potrubia a chemické normy
* Štátny predpis požadujúci kvalifikované hodnotenie rizík pre všetky vyhlásené verejné rekreačné vodné plochy (napr. hodnotenie vykonané kvalifikovaným inšpektorom)
* Národné predpisy upravujúce bezpečnosť vodných plôch pre voľnočasové/rekreačné účely na lokálnej úrovni (napr. minimálne úrovne dozoru, tréning, prípadne bezpečnostné vybavenie,...)
* Národná stratégia na šírenie vzdelávania v oblasti bezpečnosti vo vode, vrátane plaveckých výcvikov ako povinnej súčasti školského vzdelania
* Investičný program (buď celoštátny alebo regionálny s celoštátnym pokrytím) na obnovu infraštruktúry s cieľom poskytnúť rovnocenný prístup k verejným bazénom za účelom plaveckého výcviku pre školopovinné deti
* Štátny zákon požadujúci povinné využívanie osobného bezpečnostného plaveckého vybavenia/záchrannej vesty počas pobytu na vode (napr. počas plavby loďou, člnom,...
* Oddelenie ministerstva/vlády zodpovedné za bezpečnosť detí a mladistvých vo vode
* Národný program návštev v detských domovoch zameraný na vzdelávanie o bezpečnosti detí vo vode
* Aspoň raz za posledných päť rokov uskutočnená celoštátna mediálna kampaň zameraná na bezpečnosť detí a mladistvých vo vode

***Hodnotenie*** *(z celkového počtu 5 hviezdičiek):1*

**Ochrana pred pádom**

* Štátny predpis požadujúci, aby vybavenie detských ihrísk a ich povrch spĺňali bezpečnostné normy
* Štátny zákon zakazujúci propagáciu a predaj detských chodítok
* Štátny zákon požadujúci zásadnejšie úpravy prostredia na ochranu detí pred vypadnutím z okna vo všetkých budovách s viac ako jedným podlažím (napr. okenné mreže či zámky)
* Štátny predpis požadujúci, aby všetky súkromné i verejné budovy mali bezpečnostné zábradlia na ochranu pred pádom z balkóna či zo schodov
* Štátny predpis zlepšujúci dostupnosť vybavenia pre starostlivosť o deti, ako napr. bezpečnostných zábran pod schody, pre znevýhodnené rodiny (napr. celonárodný program na poskytovanie či zapožičiavanie takéhoto vybavenia, príp. zaradenie takéhoto vybavenia medzi základné potreby starostlivosti o deti s nižšou sadzbou dane)
* Oddelenie ministerstva/vlády zodpovedné za ochranu detí a mladistvých pred pádom
* Národný program návštev v detských domovoch zameraný na vzdelávanie o ochrane detí pred pádom
* Aspoň raz za posledných päť rokov uskutočnená celoštátna mediálna kampaň zameraná na ochranu detí a mladistvých pred pádom

***Hodnotenie*** *(z celkového počtu 5 hviezdičiek):1*

**Ochrana pred otravou**

* Štátny zákon požadujúci balenie liekov do balení zabezpečených proti náhodnému otvoreniu dieťaťom
* Štátny zákon požadujúci balenie čistiacich prostriedkov pre domácnosť do balení zabezpečených proti náhodnému otvoreniu dieťaťom
* Štátna stratégia zameraná na centrá pre monitorovanie otráv (napr. financovanie či podpora národného alebo regionálneho centra pre monitorovanie otráv)
* Oddelenie ministerstva/vlády zodpovedné za ochranu detí a mladistvých pred otravou
* Aspoň raz za posledných päť rokov uskutočnená celoštátna mediálna kampaň zameraná na ochranu detí a mladistvých pred otravou

***Hodnotenie*** *(z celkového počtu 5 hviezdičiek):1,5*

**Ochrana pred popálením/obarením**

* Štátny zákon stanovujúci maximálnu povolenú teplotu vody z vodovodu v domácom prostredí (napr. 50°C), zabezpečujúcu ochranu pred obarením
* Predpisy požadujúce prítomnosť detektorov dymu vo všetkých verejných obývaných budovách (napr. nemocnice, školy, škôlky)
* Národné predpisy požadujúce predaj cigariet s obmedzenou horľavosťou (tzv. ohňovzdorné cigarety za účelom zníženia rizika vznietenia čalúneného nábytku, matracov a posteľnej bielizne)
* Štátne predpisy požadujúce, aby zapaľovače boli zabezpečené proti použitiu dieťaťom
* Štátne zákony požadujúce, aby detské nočné oblečenie bolo vyrobené z látky obsahujúcej nehorľavý materiál
* Štátny zákon regulujúci predaj pyrotechniky
* Oddelenie ministerstva/vlády zodpovedné za ochranu detí a mladistvých pred popálením/obarením
* Vládou schválená národná stratégia ochrany pred zranením so špecifickými cieľmi a časovými plánmi zameraná na ochranu detí a mladistvých pred popálením/obarením
* Národný program návštev v detských domovoch zameraný na vzdelávanie o ochrane detí pred popálením/obarením
* Aspoň raz za posledných päť rokov uskutočnená celoštátna mediálna kampaň zameraná na ochranu detí a mladistvých pred popálením/obarením

***Hodnotenie*** *(z celkového počtu 5 hviezdičiek):1*

**Ochrana pred udusením/uškrtením**

* Štátny zákon umožňujúci obmedzenie, príp. zakázanie nebezpečných výrobkov
* Štátny zákon požadujúci informatívne označovanie výrobkov s upozornením na ochranu pred udusením či uškrtením (napr. hračky)
* Štátny zákon zakazujúci vyrábanie a predaj latexových balónov
* Štátny zákon zakazujúci využívanie nejedlých materiálov v potravinových výrobkoch
* Štátny zákon upravujúci dizajn a predaj žalúzií s visiacimi špagátmi
* Štátna norma upravujúca bezpečný dizajn detských postieľok
* Štátny zákon zakazujúci používanie visiacich šnúrok na detskom oblečení
* Oddelenie ministerstva/vlády zodpovedné za ochranu detí a mladistvých pred udusením/uškrtením
* Vládou schválená národná stratégia ochrany pred zranením so špecifickými cieľmi a časovými plánmi zameraná na ochranu detí a mladistvých pred udusením/uškrtením
* Národný program návštev v detských domovoch zameraný na vzdelávanie o ochrane detí pred udusením/uškrtením
* Aspoň raz za posledných päť rokov uskutočnená celoštátna mediálna kampaň zameraná na ochranu detí a mladistvých pred udusením/uškrtením

***Hodnotenie*** *(z celkového počtu 5 hviezdičiek):2*

**Riadenie bezpečnosti detí**

* V krajine existuje vedúce vládne oddelenie/ministerstvo zodpovedné za národnú koordináciu aktivít spojených s bezpečnosťou detí a mladistvých
* Bola určená konkrétna osoba ako kontakt alebo koordinátor pre všetky oddelenia/ministerstvá podieľajúce sa na bezpečnosti detí a dospievajúcich (napr. zdravie, doprava, školstvo,...)
* Ochrana pred zranením bola vládou stanovená ako národná priorita (napr. figuruje na zozname priorít vo vládnom či zdravotnom programe)
* V krajine existuje vládou spravovaná národná stratégia na ochranu pred zranením so špecifickými cieľmi spojenými s bezpečnosťou detí a mladistvých
* Krajina má národného ombudsmana povereného špeciálnou zodpovednosťou za deti
* V krajine existuje zákon na ochranu práv mladých neplnoletých zamestnancov, hlavne v súvislosti so zdravím a bezpečnosťou
* V krajine existuje národne koordinovaný program rozvoja v ranom detstve
* V krajine existuje zákonná úprava požívania alkoholu
* Jedno alebo viac oddelení vlády má vyčlenený rozpočet na rozvoj a podporu národných programov prevencie spojených s bezpečnosťou detí a mladistvých
* Jedno alebo viac oddelení vlády má vyčlenený rozpočet na rozvoj a podporu výskumu spojeného s bezpečnosťou detí a mladistvých
* Jedno alebo viac oddelení vlády má vyčlenený rozpočet na rozvoj a podporu budovania kapacít spojených s bezpečnosťou detí a mladistvých
* Jedno alebo viac oddelení vlády má vyčlenený rozpočet na rozvoj a podporu celonárodnej riadiacej skupiny/organizácie na riešenie otázky bezpečnosti detí a mladistvých
* Jedno alebo viac oddelení vlády má vyčlenený rozpočet na rozvoj a podporu siete/organizácie na koordináciu aktivít zameraných na bezpečnosť detí a mladistvých
* V krajine existuje organizácia zodpovedná za národnú koordináciu aktivít zameraných na bezpečnosť detí a mladistvých

***Hodnotenie*** *(z celkového počtu 5 hviezdičiek):1,5*

**Infraštruktúra pre bezpečnosť detí**

* V krajine existuje organizácia (napr. oddelenie vlády, mimovládna organizácia či iný orgán), medzi ktorej úlohy špecificky patrí koordinácia údajov o zraneniach a vytváranie správ na podporu prijímania opatrení
* Pravidelne každý rok, prípadne každý druhý rok sa vypracováva správa, ktorá obsahuje minimálne údaje o všetkých úmrtiach detí a mladistvých následkom zranenia
* Boli uskutočnené štúdie na preskúmanie rizika zranenia detí a mladistvých a na jeho súvis so sociálnou a ekonomickou situáciou v rodine, bývaním v mestskom/vidieckom prostredí a mnohými ďalšími faktormi (napr. nízky vek rodičov alebo užívanie alkoholu či drog)
* V krajine bola publikovaná správa o záťaži spojenej so zraneniami s uvedením údajov o deťoch a mladistvých
* V krajine sú k dispozícii potrebné údaje na vykonanie analýzy záťaže spojenej so zraneniami detí a mladistvých (napr. údaje o úmrtnosti, odhadovaná dĺžka trvania postihnutia,...)
* Údaje o nehodách a zraneniach detí a mladistvých (0 – 17 rokov veku) sú dostatočne prístupné na celonárodnej úrovni (napr. údaje o úmrtnosti a chorobnosti)
* Krajina sa plánuje zúčastniť na najbližšom Výskume zdravotného správania detí v školskom veku (2014) a zahrnúť aj modul ochrany pred zranením
* V krajine existuje národný program na hodnotenie detských úmrtí, prípadne výbor pre hodnotenie detských úmrtí
* V krajine existuje národný mechanizmus, ktorý umožňuje včasnú identifikáciu a rýchle riešenie vznikajúcich bezpečnostných rizík

***Hodnotenie*** *(z celkového počtu 5 hviezdičiek):1,5*

**Budovanie vybavenia pre bezpečnosť detí**

* V krajine funguje jedna alebo viac organizácií (napr. oddelenie vlády, mimovládna organizácia či iný orgán), úlohou ktorej je aj šírenie informácií o postupoch založených na dôkazoch a/alebo umožňovanie a podporovanie zavádzania týchto postupov v oblasti ochrany pred zranením a podpory bezpečnosti
* V krajine existuje sieť či štruktúra systému zdravotnej starostlivosti, schopná poskytnúť vzdelávanie o ochrane pred zranením pre budúcich rodičov či pre rodičov detí do 4 rokov veku, a tá je v súčasnosti na tieto účely aj využívaná
* V krajine existujú štátne iniciatívy na budovanie vybavenia pre ľudí pracujúcich v oblasti ochrany pred zranením, ktoré sú buď špecificky zamerané na ochranu pred zranením, alebo táto tvorí súčasť ich obsahu
* V krajine existuje sieť výskumníkov a lekárov zameraných na ochranu detí a mladistvých pred zranením
* V krajine sa koná, prípadne konala v priebehu posledných 5 rokov, národná konferencia či regionálne stretnutie zamerané na ochranu detí a mladistvých pred zranením, alebo národná konferencia, ktorej súčasť programu tvorí ochrana detí a mladistvých pred zranením
* Krajina má národnú stratégiu, podľa ktorej je kurz ochrany pred zranením povinnou súčasťou základnej či strednej školy, vrátanie normalizovaného plánu kurzu ochrany pred zranením
* Krajina má národnú stratégiu, podľa ktorej je kurz prvej pomoci povinnou súčasťou základnej či strednej školy, vrátanie normalizovaného plánu kurzu prvej pomoci
* Krajina má národnú stratégiu, podľa ktorej je kurz zručností pre život povinnou súčasťou základnej či strednej školy, vrátanie normalizovaného plánu kurzu zručností pre život

***Hodnotenie*** *(z celkového počtu 5 hviezdičiek):3,5*

**II.** **Metodika pre vypracovanie profilu pre bezpečnosť detí podľa TACTICS**

* profily pre bezpečnosť detí 2012 sú súčasťou projektu TACTICS. Predstavujú východiskový bod pre interpretáciu výsledkov Informačnej karty o bezpečnosti detí 2012 a zároveň na jeho základe možno sledovať pokrok a stanoviť ciele na zníženie počtu zranení detí a mladistvých s následkami úmrtia či invalidity. Profil poukazuje na záťaž vyplývajúcu zo zranenia u detí a mladistvých, pričom využíva údaje o úmrtnosti a pokiaľ sú dostupné, aj o chorobnosti a zároveň skúma socio-ekonomické faktory zranenia detí a mladistvých, ktoré môžu ovplyvniť tak záťaž z týchto zranení, ako aj snahy o prevenciu.
* Údaje o úmrtiach následkom zranenia a o socio-demografických ukazovateľoch boli získané začiatkom roka 2012 z existujúcich medzinárodných databáz spravovaných viacerými organizáciami vrátane SZO, Eurostat či Rozvojovým programom Organizácie spojených národov. Údaje o úmrtnosti a chorobnosti boli zozbierané a/alebo vypočítané úradom CAPIC (Collaboration for Accident Prevention and Injury Control – Úrad spolupráce pre prevenciu nehôd a znižovanie počtu zranení) pri Univerzite Swansea vo Walese. Predkladané údaje sú z najaktuálnejších rokov dostupných v čase ich získavania. Údaje o úmrtnosti sa týkajú vekovej skupiny 0 až 19 rokov, keďže údaje pre vekovú skupinu 0 až 17 rokov nie sú k dispozícii. Všetky hodnoty sú európske vekovo štandardizované hodnoty. Hodnoty chorobnosti pre krajiny s nižším než 100% pokrytím dostupnými údajmi z nemocníc boli dorovnané na 100% pokrytie. V prípadoch, kde sa kvôli nízkym číslam očakávali stabilnejšie hodnoty v trendoch miery úmrtnosti a v trendoch miery vonkajších príčin zranenia (napr. pád, utopenie), boli využité trojročné priemerné hodnoty rozdelené podľa veku.
* Partneri zúčastnených krajín zbierali údaje o dostupnosti a cenovej prístupnosti bezpečnostných prostriedkov za rok 2011 a Európska aliancia pre bezpečnosť detí vypočítala jednotlivé ukazovatele.

**Definície vybraných položiek z profilov krajín pre bezpečnosť detí**

***Hranica rizika chudoby po sociálnom začlenení***

- počet osôb s ekvivalentným disponibilným príjmom pod hranicou rizika chudoby, ktorá je stanovená na 60% národného mediánu ekvivalentného disponibilného príjmu. (Eurostat)

***Deti a mladiství vo veku 0 až 17 rokov žijúci v domácnosti so všetkými jej členmi nezamestnanými***

- počet detí a mladistvých do 17 rokov žijúcich v domácnosti, kde žiadny z jej členov nemá zamestnanie. Tak hodnoty čitateľov, ako aj menovateľov boli získané vo Výberovom zisťovaní pracovných síl Európskej únie za rok 2011. (Eurostat)

***Index Gini***

- číselné vyjadrenie indexu nerovnomerného rozdelenia príjmov alebo spotreby. Koeficient Gini je vyjadrený percentuálne: Hodnota 0 znamená dokonalú rovnováhu, kým hodnota 100% znamená absolútnu nerovnováhu, teda čím vyšší koeficient, tým väčšia nerovnomernosť rozdelenia príjmov. (Eurostat)

***Hrubý domáci produkt (HDP)***

- meradlo ekonomickej aktivity; hodnota všetkých vyrobených tovarov a služieb znížená o hodnotu všetkých tovarov a služieb spotrebovaných pri ich výrobe. Celkový index objemu HDP per capita vzhľadom na paritu kúpnej sily (PPS) je vyjadrený vo vzťahu k priemeru Európskej únie (EU-27), stanovenému na rovných 100. Ak je index určitej krajiny vyšší než 100, znamená to, že v tejto krajine hodnota HDP na obyvateľa prevyšuje priemer Európskej únie, a opačne. (Eurostat)

***Index ľudského rozvoja***

- súhrnné meradlo ľudského rozvoja. Slúži na meranie priemerných hodnôt úrovne rozvoja danej krajiny, a to v troch hlavných smeroch: 1) Dlhý a zdravý život, meraný podľa očakávanej dĺžky života pri narodení; 2) Vedomosti, merané podľa miery gramotnosti dospelého obyvateľstva (dve tretiny váhy údaju) a kombinovaného hrubého pomeru počtov prihlásených na školy prvého, druhého a tretieho stupňa (tretina váhy hodnoty údaju); 3) Slušný životný štandard meraný hrubým domácim produktom na hlavu k parite kúpnej sily v amerických dolároch

***Prirodzené zmeny obyvateľstva***

- rozdiel medzi počtom živo narodených detí a počtom úmrtí v rámci roka. Záporný výsledok znamená, že počet úmrtí je vyšší než počet narodených detí. (EuroStat)

***Potenciálne stratené roky života (PYLL)***

- ukazovateľ predčasnej úmrtnosti, ktorý predstavuje celkový počet rokov, ktoré jednotlivec neprežil, ale zomrel pred dosiahnutím priemernej očakávanej dĺžky života pri narodení. Pri vypracovaní tohto profilu boli použité hodnoty očakávanej dĺžky života vzhľadom na globálnu záťaž z choroby po odčítaní závažnosti veku a času.

Autori metodiky

(1) MacKay M, Vincenten J, Brussoni M, Towner L. Child Safety Good Practice Guide: Good investments in unintentional child injury prevention and safety promotion. Amsterdam: Európska aliancia pre bezpečnosť detí, Eurosafe; 2006.